ফের স্থানীয় ক্রিকেটে বিতর্ক। এবার আউটের সিদ্ধান্ত মানতে না পেরে আম্পায়ারের সঙ্গে বচসায় জড়ালেন এক ক্রিকেটার। সেখানেই জলঘোলা শেষ নয়। ইনিংসের বিরতিতে সেই আম্পায়ারের দিকে ব্যাট হাতে মারমুখী ভঙ্গিতে তেড়েও গেলেন অভিযুক্ত ওই ক্রিকেটার। যা নিয়ে সিএবি’তে কড়া রিপোর্ট জমা দিচ্ছেন আম্পায়ারেরা।
ঘটনাটি মঙ্গলবার পি অ্যান্ড টি মাঠে। দ্বিতীয় ডিভিশন লিগে মৌরি স্পোর্টিং ক্লাব বনাম সিটি অ্যাথলেটিক ক্লাবের খেলা চলছিল। প্রথমে ব্যাট করছিল সিটি অ্যাথলেটিক ক্লাব। দু’দিনের ম্যাচের প্রথম দিনই মাত্র ৬৮.৫ ওভারে ২৬৯ রানে তারা অল আউট হয়ে যায়। জানা গিয়েছে, দুই আম্পায়ার— নিতাই চক্রবর্তী ও বিশ্বজিৎ সাহার একাধিক সিদ্ধান্ত নিয়ে ক্ষোভপ্রকাশ করেন সিটি এসি-র ক্রিকেটার জয়ন্ত দত্ত। যদিও তিনি নিজে এই ম্যাচের প্রথম একাদশে নেই। অভিযোগ, মাঠের বাইরে থেকেই আম্পায়ারদের উদ্দেশে কটূক্তি করছিলেন তিনি।
তবে পরিস্থিতি অগ্নিগর্ভ হয়ে ওঠে একটি রান আউটের সিদ্ধান্তকে কেন্দ্র করে। সিটি এসি’র ব্যাটসম্যান সঞ্জয় ধরকে রান আউট দেন আম্পায়ার নিতাই চক্রবর্তী। তাতেই ক্ষিপ্ত হয়ে ওঠেন মাঠের বাইরে থাকা জয়ন্ত। মৌরি শিবিরের অভিযোগ, জয়ন্ত অশালীন মন্তব্যও করেন মাঠের বাইরে থেকে। সিটি এসি ২৬৯ রানে অল আউট হয়ে যাওয়ার পর আম্পায়াররা মাঠের বাইরে বেরতেই নিতাইয়ের দিকে ব্যাট হাতে তেড়ে যান জয়ন্ত। প্রত্যক্ষদর্শীরা জানিয়েছেন, সিটি এসি-র কয়েকজন ক্রিকেটারই জয়ন্তকে নিরস্ত করেন। মৌরি ক্লাবের ক্রিকেটারেরাও মেনে নিলেন, সিটি এসি’র ক্রিকেটারেরা হস্তক্ষেপ না করলে পরিস্থিতি আরও খারাপ হতে পারত।
দিনের শেষে মৌরি স্পোর্টিং ক্লাবের স্কোর ৮ ওভারে বিনা উইকেটে ৩৯ রান। দিনের খেলার শেষে সিটি এসি’র কর্তা সলিল চক্রবর্তীর সঙ্গে যোগাযোগ করা হলে তিনি বললেন, ‘‘আমি মাঠে ছিলাম না। ঘটনাটির কথা শুনেছি। বুধবার মাঠে গিয়ে আম্পায়ারদের সঙ্গে কথা বলব। আম্পায়ারের সিদ্ধান্ত ভুল হতে পারে। তবে তাঁকে আক্রমণ করাটা মেনে নেওয়া যায় না।’’ দুই আম্পায়ার এবং ম্যাচের পর্যবেক্ষক অনিন্দ্য মিত্র সিএবি’তে কড়া রিপোর্ট জমা দিতে চলেছেন বলেই খবর।
মঙ্গলবার দ্বিতীয় ডিভশন লিগে বোলারদের দাপট চলল। সেন্ট্রাল ক্যালকাটা স্পোর্টিং ক্লাব মাত্র ৬৬ রানে অল আউট। এক্সেলসিয়র্স ক্লাবের বিনীত জৈন ৪ রানে ৫ উইকেট নিয়েছেন। এক্সেলসিয়র্স ৯ উইকেটে জয়ী। বেহালা ফ্রেন্ডস ইউনিয়নের বিরুদ্ধে স্টার স্পোর্টিং ক্লাব ৭১ রানে অল আউট। বেহালা ফ্রেন্ডসের হয়ে ৬ রানে ৫ উইকেট রাহুল ঠাকুরের। ১০ উইকেটে জিতেছে বেহালা ফ্রেন্ডস ইউনিয়ন। বার্নপুর ক্রিকেট ক্লাবের বিরুদ্ধে ৮২ রানে অল আউট স্যার গুরুদাস ইনস্টিটিউট। বার্নপুর জিতেছে ১০ উইকেটে।